KLASA: 034-05/24-01/23

URBROJ: 711-02-01/04-2024-2

Zagreb, 16. veljače 2024.

**DIANA MUDRINIĆ**

**članica Uprave trgovačkog društva**

**INKUBATOR ZA NOVE TEHNOLOGIJE**

**TROKUT ŠIBENIK d.o.o.**

**Predmet:** **mišljenje na zahtjev Diane Mudrinić, članice Uprave trgovačkog društva**

 **INKUBATOR ZA NOVE TEHNOLOGIJE TROKUT ŠIBENIK d.o.o. za**

 **djelatnost uvođenja novih tehnologija,**

* ***daje se***

Povjerenstvo za odlučivanje o sukobu interesa (dalje: Povjerenstvo) dana 06. veljače 2024. zaprimilo je zahtjev za davanjem mišljenja koje je podnijela Diana Mudrinić, članica Uprave trgovačkog društva INKUBATOR ZA NOVE TEHNOLOGIJE TROKUT ŠIBENIK d.o.o. za djelatnost uvođenja novih tehnologija.

U podnesenom zahtjevu obveznica navodi da je osoba koja je član gradskog odbora vladajuće stranke ujedno vlasnik trgovačkog društva s ograničenom odgovornošću, koje društvo dobiva donacije i sponzorstva od strane Grada te da je pod ovakvim okolnostima navedena osoba istaknuta kao kandidat za člana Nadzornog odbora trgovačkog društva u vlasništvu Grada. Obveznica traži mišljenje je li u odnosu na tu osobu, navedeno u suprotnosti s odredbama Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI).

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. ZSSI-a na 40. sjednici održanoj 16. veljače 2024., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 3. stavkom 1. podstavkom 39. ZSSI-a. propisano je da su obveznici toga Zakona predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska, dok je člankom 3. stavkom 1. podstavkom 40. ZSSI-a propisano da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a, kao i predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima jedinice lokalne i područne (regionalne) samouprave.

Člankom 3. ZSSI-a nije propisano da bi članovi nadzornih odbora trgovačkih društava iz članka 3. stavka 1. podstavaka 39. i 40. ZSSI-a bili obveznici u smislu odredbi istog Zakona, a isto tako niti članovi gradskih odbora političkih stranaka, kao niti vlasnici udjela u privatnim trgovačkim društvima nisu obveznici ZSSI-a te ih stoga ne obvezuju njegove odredbe.

Slijedom navedenog, iz podataka ne proizlazi da bi osoba koja je kandidat za člana nadzornog odbora trgovačkog društva u vlasništvu jedinice lokalne samouprave temeljem funkcije u političkoj stranci ili okolnosti vlasništva u privatnom trgovačkom društvu bila obveznik ZSSI-a te se stoga na istu osobu ne bi niti primjenjivale njegove odredbe.

Međutim, svaka situacija u kojoj osoba koja obnaša neku funkciju ima određeni privatni, a osobito financijski interes, treba biti sagledana s aspekta postojanja određenih zabrana i ograničenja, kao i potencijalnog sukoba interesa, a sve prema pravilima posebnih propisa koji se na konkretnu osobu primjenjuju s obzirom na dužnost koju obnaša, pri čemu se u ovoj situaciji ne bi primjenjivale odredbe ZSSI-a, jer se ne radi o obvezniku toga Zakona.

ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Obveznica Diana Mudrinić, elektroničkom dostavom
2. Objava na internetskoj stranici Povjerenstva
3. Pismohrana